अधिकारी के पैरों में गिरकर रोजी-रोटी ना छीनने की मांग कर रहे किसान, Video वायरल  
रोजी-रोटी ना छीनने की मांग कर रहे किसान
अधिकारी के पैरों में गिरकर किसानों ने मांगी मदद 
बीते कुछ महीनों में ऐसे कई केस सामने आये
2 किसानों का एक वीडियो वायरल हो रहा है जिसमें वह एक राजस्व अधिकारी के पैरों में गिरकर मदद की गुहार लगा रहे हैं. यह वीडियो तेलंगाना के रंगा रेड्डी जिले का है. वीडियो में किसान, राजस्व अधिकारी से याचना करते हुए दिख रहे हैं कि उनकी रोजी रोटी और जमीन को उनसे ना लिया जाये. जिसके बाद अधिकारी को वहां से जाते हुए देखा गया. यह वीडियो किसान सताइआ, उसके भाई लिगाइआ और एक और किसान मलाइआ का है. उनका कहना है कि उनके पास पट्टादार पासबुक है जो उनकी जमीन पर उनका हक होने का सबूत है. लेकिन इसे एक वेरिफिकेशन के तहत उनसे ले लिया गया और अब वह शोषण का शिकार हो रहे हैं.
उनकी जमीन को रिजवी नाम के शख्स को ट्रांसफर कर दिया गया. सताइआ ने कहा, 'हम 6 से 8 महीनों से दौड़ रहे हैं. जब कलेक्टर और एमआरओ आए तो उन्होंने कहा कि यह एक घंटे मे हो जाएगा लेकिन स्थानीय अधिकारी ने ऐसा नहीं किया.'
लिगाइआ ने कहा, 'उन्होंने हमें धमकी दी और अपमानित किया. मैंने उनसे कहा कि हम किसान हैं. कृपया सम्मान के साथ बात करें तो उन्होंने कहा कि मैं तुम पर केस कर सकता हूं और तुम्हें जेल भेज सकता हूं.'
बता दें कि बीते कुछ महीनों में ऐसे कई केस सामने आये हैं जिसमें रिकॉर्ड के कंप्यूटरीकरण के नाम पर कई किसानों का शोषण हुआ है. कंप्यूटर पर एंट्री को नाम पर जो गलती हुई है, उसे ठीक करवाने के लिए किसानों से रिश्वत ली जा रही है. गौरतलब है कि राज्य में सीएम ने एक नया कानून बनाया है जिसके तहत जमीन मामलों में पारदर्शिता आये और भ्रष्टाचार कम हो.